**ชฎาทิพ จูตระกูล** (ชื่อเล่น: แป๋ม, สกุลเดิม: จารุวัสตร์) กรรมการยุทธศาสตร์ซอฟต์พาวเวอร์แห่งชาติ, ประธานเจ้าหน้าที่บริหารกลุ่ม บริษัท สยามพิวรรธน์ จำกัด, ประธานเจ้าหน้าที่บริหารร่วม บริษัท ไอคอนสยาม จำกัด, ประธานเจ้าหน้าที่บริหาร บริษัท สยามพารากอน ดีเวลลอปเม้นท์ จำกัด และรองประธานกรรมการ บริษัท สยามพารากอน รีเทล จำกัด

ประวัติ
-------

ชฎาทิพเป็นธิดาคนสุดท้องในจำนวนบุตรสามคนของพลเอก เฉลิมชัย จารุวัสตร์ อดีดรัฐมนตรีประจำสำนักนายกรัฐมนตรี อดีตผู้อำนวยการองค์การส่งเสริมการท่องเที่ยวแห่งประเทศไทยคนแรก กับทันตแพทย์หญิงลัดดา จารุวัสตร์ เธอยังมีพี่ชายอีกสองคนคือชาญชัย (ถึงแก่กรรมเมื่อวันที่ 11 กุมภาพันธ์ พ.ศ. 2554) และชาลี จารุวัสตร์

เธอสำเร็จการศึกษาปริญญาตรีจากคณะพาณิชยศาสตร์และการบัญชี จุฬาลงกรณ์มหาวิทยาลัย และประกาศนียบัตรด้านการประกันภัยน้ำมันและแก๊ส จาก Chartered Insurance Institute สหราชอาณาจักร

การทำงาน
--------

ชฎาทิพเริ่มทำงานที่ Mercantile & General Reinsurance ก่อนย้ายมายังทิพยประกันภัย และเข้าทำงานในตำแหน่งพนักงานบัญชีที่สยามเซ็นเตอร์ซึ่งเป็นธุรกิจของบิดาในปี พ.ศ. 2529 ก่อนย้ายไปแผนกการตลาด และดำรงตำแหน่งกรรมการผู้จัดการ บริษัท บางกอกอินเตอร์คอนติเนนตอล โฮเต็ลส จำกัด ซึ่งเป็นผู้บริหารสยามเซ็นเตอร์ รวมถึงโรงแรมสยามอินเตอร์คอนติเนนตัล ในปี พ.ศ. 2539

หลังดำรงตำแหน่งกรรมการผู้จัดการ ชฎาทิพมีส่วนสำคัญในการบริหารงานศูนย์การค้าในเครือบริษัทดังกล่าว ทั้งสยามเซ็นเตอร์ และสยามดิสคัฟเวอรี รวมถึงร่วมกับกลุ่มเดอะมอลล์ ที่นำโดยศุภลักษณ์ อัมพุช ในการสร้างสยามพารากอน โดยต่อมาในปี พ.ศ. 2546 บจก. บางกอกอินเตอร์คอนติเนนตอล โฮเต็ลส ได้รับพระราชทานชื่อใหม่จาก สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ว่า "สยามพิวรรธน์" สองปีถัดจากนั้นสยามพารากอนก็เปิดให้บริการ

ในปี พ.ศ. 2552 สยามพิวรรธน์ร่วมมือกับกลุ่มเอ็มบีเคในการปรับปรุงเสรีเซ็นเตอร์เป็นพาราไดซ์ พาร์ค และในอีกห้าปีต่อมาได้ร่วมมือกับเครือเจริญโภคภัณฑ์ ในการสร้างไอคอนสยาม ซึ่งเปิดให้บริการในเดือนพฤศจิกายน พ.ศ. 2561 ในปีเดียวกันบริษัทได้ร่วมมือกับไซม่อนกรุ๊ปในการสร้างสยาม พรีเมี่ยม เอาท์เล็ต แบงค็อก ซึ่งเปิดให้บริการในปี พ.ศ. 2563

ต่อมาในปี พ.ศ. 2566 เธอได้รับการแต่งตั้งจากเศรษฐา ทวีสิน นายกรัฐมนตรี ให้ดำรงตำแหน่งกรรมการยุทธศาสตร์ซอฟต์พาวเวอร์แห่งชาติ ทั้งนี้ เศรษฐายังเป็นลูกพี่ลูกน้องกับอภิชาติ จูตระกูล สามีของเธอด้วย หลังจากนั้นเมื่อเกิดเหตุกราดยิงที่สยามพารากอน ในวันที่ 3 ตุลาคม ขณะที่เธอประชุมกรรมการยุทธศาสตร์ซอฟต์พาวเวอร์แห่งชาติ เธอได้ขอออกจากห้องประชุมเพื่อเดินทางไปติดตามสถานการณ์ด้วยตนเอง วันถัดจากนั้นหลังเหตุการณ์สงบ เธอได้แสดงความเสียใจต่อครอบครัวผู้เสียชีวิตและผู้บาดเจ็บ อีกทั้งขอบคุณคู่ค้า ลูกค้า และทีมงานที่ให้ความร่วมมือในการอพยพออกจากอาคารหลังเกิดเหตุ รวมถึงระบุว่าแผนรักษาความปลอดภัยของโครงการที่เป็นไปตามมาตรฐานสากล ช่วยลดความเสี่ยงและจำกัดวงความเสียหายจากเหตุดังกล่าว

ชีวิตส่วนตัว
------------

ชฎาทิพสมรสกับอภิชาติ จูตระกูล ประธานกรรมการ บมจ. แสนสิริ มีธิดาหนึ่งคน คือ ชญาภา จูตระกูล ประธานเจ้าหน้าที่บริหาร บริษัท เดอะ พิงค์แล็บ จำกัด

รางวัลที่ได้รับ
---------------

* World Retail Hall of Fame 2019

อ้างอิง
-------

1. ↑  ""มาดามแป๋ม-ชฎาทิพ จูตระกูล" เตรียมเป็นเจ้าภาพงานใหญ่ต้อนรับคณะผู้นำสตรีโลก". *mgronline.com*. 2022-06-16.
2. ↑  "ICONSIAM จุดบรรจบของทุนและเทคนิค". 2014-07-14.
3. ↑  "สยามพารากอน ปั้นเทคคอมมูนิตี้ 'สยามพารากอน เน็กซ์ เทค เอกซ์ เอสซีบี เอกซ์'". *bangkokbiznews*. 2023-10-08.
4. ↑  "เดอะ สยามพารากอน ปรากฏการณ์ยิ่งใหญ่ของการผนึกกำลังสองผู้นำธุรกิจ". *ryt9.com*.
5. ↑  "อย่าบิดเบือนราคาน้ำมัน". *mgronline.com*. 2011-02-14.
6. 1 2 3 4  "รู้จัก ชฎาทิพ จูตระกูล ผู้ปลุกปั้น "ไอคอนสยาม" อาณาจักรห้าหมื่นล้าน". *thepeople* (ภาษาอังกฤษ). 2018-11-26.
7. ↑  admin (2007-02-05). "ชฎาทิพย์ จูตระกูล ผู้หญิงนำเทรนด์". *Positioning Magazine* (ภาษาอังกฤษแบบอเมริกัน).
8. 1 2  "ชฎาทิพ จูตระกูล รู้ลึก คิดต่าง สร้างการใหญ่". 2014-07-16.
9. ↑  "2 ยักษ์ใหญ่ CP จับมือสยามพิวรรธน์ ผุดอภิมหาโปรเจกต์ "ไอคอนสยาม" มูลค่าลงทุนกว่า 5 หมื่นล้านบาท". *mgronline.com*. 2014-07-02.
10. ↑  สยามพิวรรธน์รุกเอาต์เลตหรู ผนึกไซม่อนกรุ๊ปเทหมื่นล้านเปิด3สาขาทั่วไทย
11. ↑  "เชฟชุมพล – นิค จีนี่ – ดวงฤทธิ์ นั่งกรรมการยุทธศาสตร์ซอฟต์พาวเวอร์ ดึง 'หมอเลี้ยบ' เป็นกรรมการและเลขานุการ" (ภาษาอังกฤษแบบอเมริกัน). 2023-09-13.
12. 1 2  คือ... แพทย์ผู้ให้ด้วยหัวใจ ธาดา ยิบอินซอย
13. ↑  "นายกฯ เผย ผบ.ตร. รุดไปพารากอน "ชฎาทิพ" ผู้บริหารรีบออกจากห้องประชุมติดตามสถานการณ์". *ไทยรัฐ*. 3 ตุลาคม 2023. สืบค้นเมื่อ 3 ตุลาคม 2023.`{{cite news}}`: CS1 maint: url-status (ลิงก์)
14. ↑  ฐานเศรษฐกิจ (2023-10-04). "เปิดใจ "ชฎาทิพ จูตระกูล" ครั้งแรก หลังเหตุการณ์กราดยิงพารากอน". *thansettakij*.
15. ↑  Content, Branded (2023-07-31). "สยามพิวรรธน์จัดทัพทีมนวัตกรรม พัฒนาดิจิทัลแพลตฟอร์ม ขยายธุรกิจไปได้อย่างไร้ขีดจำกัด | Brand Inside" (ภาษาอังกฤษแบบอเมริกัน).
16. ↑  "หญิงไทยคนแรก! ชฎาทิพ จูตระกูล ถูกจารึกชื่อสู่หอเกียรติยศสภาค้าปลีกโลก ส่วน 'ไอคอนสยาม' คว้าด้านออกแบบ". *THE STANDARD*. 2019-05-31.